Die term lae temperature word in die laetemperatuurfisika gebruik om die laagste moontlike temperature, dit wil sê temperature baie naby aan die absolute nulpunt (0 K), aan te dui. By sulke lae temperature verskil die gedrag van 'n stof (as 'n fisies stelsel) heelwat van die gedrag daarvan by kamertemperatuur. By die absolute nulpunt is daar veral twee interessante verskynsels wat maar eers aan die begin van die 20e eeu ontdek is, naamlik die supergeleiding van warmte en elektriese stroom in metale en die wrywinglose vloei (supervloeibaarheid) van vloeibare helium. Hoewel die kwantummeganika heelwat daartoe bydra om hierdie verskynsels te verklaar, kan geen volledige verklaring nog daarvoor gegee word nie. Die meeste eienskappe van gasse kan verklaar word deur aan te neem dat 'n gas uit willekeurig bewegende molekules bestaan wat dikwels teen mekaar bots en kinetiese energie besit. In die geval van 'n ideale gas (waarin daar geen interaksie tussen die molekules plaasvind nie) is die temperatuur (T) eweredig aan die kwadraat van die gemiddelde snelheid van die molekules en word daar verwag dat die snelheid van die molekules nul (zero) sal wees wanneer T = O. Na aanleiding hiervan sal die gasdeeltjies dan in rus wees as dit by die absolute nulpunt in temperatuur verkeer.